รัฐบาลไทย-ข่าวทำเนียบรัฐบาล-กระทรวงเกษตรฯ เผยผลการป้องกันและปราบปรามคดี ภายใต้กฎหมายของหน่วยงานด้านพืช ประมง และปศุสัตว์
วันพฤหัสบดีที่ 12 มกราคม 2560
กระทรวงเกษตรฯ เผยผลการป้องกันและปราบปรามคดี ภายใต้กฎหมายของหน่วยงานด้านพืช ประมง และปศุสัตว์
กระทรวงเกษตรฯ เผยผลการป้องกันและปราบปรามคดี ภายใต้กฎหมายของหน่วยงานด้านพืช ประมง และปศุสัตว์ พร้อมเข้มควบคุมคุณภาพมาตรฐานสินค้าเกษตรอย่างต่อเนื่อง
นางสาวชุติมา บุณยประภัศร รัฐมนตรีช่วยว่าการกระทรวงเกษตรและสหกรณ์ เปิดเผยว่า กระทรวงเกษตรและสหกรณ์ได้ให้ความสําคัญในเรื่องความปลอดภัยสินค้าเกษตร โดยได้มีการป้องกันและปราบปรามคดี ภายใต้กฎหมายของหน่วยงานด้านพืช ประมง และปศุสัตว์ อย่างต่อเนื่องและจริงจัง รวมถึงให้ความสําคัญในการยกระดับมาตรฐานสินค้าเกษตรด้วย
นางสาวเสริมสุข สลักเพ็ชร์ รองอธิบดีกรมวิชาการเกษตร กล่าวว่า การป้องกันและปราบปรามคดีตามกฎหมาย ในกํากับของกรมวิชาการเกษตร ได้มีการดําเนินงานตามมาตรการการควบคุมปัจจัยการผลิตทางการเกษตร ได้แก่ 1) การออกใบอนุญาตและการขึ้นทะเบียน ปีงบประมาณ 2559/60 รวม 35,318 ฉบับ ประกอบด้วย ใบอนุญาตขายปุ๋ย 32,972 ฉบับ ใบอนุญาตนําเข้าปุ๋ย 472 ฉบับ ใบอนุญาตส่งออกปุ๋ย 476 ฉบับ ใบอนุญาตผลิตปุ๋ยเคมีเพื่อการค้า 900 ฉบับ ใบอนุญาตผลิตปุ๋ยชีวภาพเพื่อการค้า 15 ฉบับ และใบอนุญาตผลิตปุ๋ยอินทรีย์เพื่อการค้า 483 ฉบับ นอกจากนี้ ยังมีการออกใบสําคัญการขึ้นทะเบียน/หนังสือรับแจ้ง ตาม พ.ร.บ.ปุ๋ย รวม 24,533 ฉบับ และการออกใบอนุญาตตาม พ.ร.บ.พันธุ์พืช 26,404 ฉบับ 2) การนําเข้าปัจจัยการผลิตทางการเกษตร 3) การผลิตและการจําหน่ายภายในประเทศ 4) การฝึกอบรมและสร้างการรับรู้ โดยจัดอบรมผู้ควบคุมการขายวัตถุอันตรายทางการเกษตร ซึ่งในปี 2559 มีผู้เข้ารับการอบรม 37 รุ่น รวม 8,532 ราย และมีแผนการจัดอบรมผู้ควบคุมการขายวัตถุอันตรายทางการเกษตร ในปี 2560 จํานวน 36 รุ่น เป้าหมาย 8,500 คน รวมทั้งให้คําแนะนําผู้ประกอบการร้านค้า ตลอดจนการจัดนิทรรศการเพื่อให้ความรู้แก่บุคคลทั่วไป 5) การยกระดับร้านค้าและผู้ผลิต ประกอบด้วย โครงการร้านจําหน่ายปัจจัยการผลิตทางการเกษตรที่มีคุณภาพ (Q Shop) จํานวน 2,974 ร้านค้า และโครงการผู้ผลิตปัจจัยการผลิตการเกษตรที่มีคุณภาพ ได้แก่ โครงการผู้ผลิตวัตถุอันตรายทางการเกษตรที่มีคุณภาพ โครงการผู้รวบรวมเมล็ดพันธุ์ที่มีคุณภาพ และโครงการผู้ผลิตปุ๋ยที่มีคุณภาพ และ (6) การบังคับใช้กฎหมาย โดยผลการดําเนินคดีกับผู้ฝ่าฝืนกฎหมาย ปี 2559 รวม 32 คดี มูลค่า 61 ล้านบาท แบ่งเป็น การกระทําผิดตาม พ.ร.บ.ปุ๋ย 24 คดี และการกระทําผิดตาม พ.ร.บ.วัตถุอันตราย 8 คดี สําหรับจํานวนคดี ปีงบประมาณ 2560 ขณะนี้มี 11 คดี ของกลาง จํานวน 661.78 ตัน มูลค่า 30.61 ล้านบาท
นายสัตวแพทย์ไพโรจน์ เฮงแสงชัย รองอธิบดีกรมปศุสัตว์ กล่าวถึงการป้องกันและปราบปรามคดีภายใต้กฎหมายด้านปศุสัตว์ ว่า ได้มีการปราบปรามเนื้อสัตว์ลักลอบนําเข้า โรงฆ่าสัตว์เถื่อน และการใช้สารผสมต้องห้ามในอาหารสัตว์ โดยการปราบปรามผู้กระทําความผิดตามกฎหมาย (1 ต.ค. 59 – 9 ม.ค. 60) มีการจับกุม 204 ครั้ง มูลค่าของกลาง 41,259,546 บาท โดยผลการดําเนินงานการปราบปรามสารเร่งเนื้อแดงในสุกรมีแนวโน้มลดลงจากปี 2551 จากร้อยละ 7 เป็นร้อยละ 1.88 ในปี 2559 ขณะที่จํานวนการจับกุมดําเนินคดีเกี่ยวกับสารเร่งเนื้อแดง ในปี 2557 มีจํานวนเพิ่มขึ้นเป็น 80 คดี ในปี 2559 ส่วนผลการดําเนินงานการจับกุมและปราบปรามโรงฆ่าเถื่อน เมื่อ 3 ปีที่ผ่านมา มีโรงฆ่าสัตว์เถื่อน 2,000 โรง ปัจจุบันลดจํานวนลงเหลือ 900 กว่าโรง ซึ่งกรมปศุสัตว์ได้เข้มงวดในการดําเนินการอย่างต่อเนื่อง
นางอุมาพร พิมลบุตร รองอธิบดีกรมประมง กล่าวว่า กรมประมงได้จับกุมผู้กระทําความผิด ปี 2559 รวม 856 คดี ผู้กระทําความผิด 1,610 ราย แบ่งเป็น ด้านประมงทะเล 436 คดี ผู้กระทําความผิด 1,344 ราย และด้านประมงน้ําจืด 420 คดี ผู้กระทําความผิด 266 ราย ส่วนการจับกุมผู้กระทําความผิด ปีงบประมาณ 2560 (1 ต.ค. 2559 - 5 ม.ค. 2560) รวม 280 คดี ผู้กระทําความผิด 337 ราย แบ่งเป็น ด้านประมงทะเล 112 คดี ผู้กระทําความผิด 257 ราย และด้านประมงน้ําจืด 168 คดี ผู้กระทําความผิด 80 ราย ขณะที่ผลการตรวจป้องกันการลักลอบนําเข้าและส่งออกสินค้าสัตว์น้ํา ปี 2559 ประกอบด้วย การตรวจป้องกันการลักลอบนําเข้าและส่งออก 68,333 ครั้ง ตรวจลักลอบในพื้นที่จุดเสี่ยงนอกเขตจังหวัดด่านตรวจสัตว์น้ําตั้งอยู่ 181 ครั้ง (ไม่พบความผิดปกติ) และการจับกุม/ตรวจยึดสัตว์น้ําผิดกฎหมาย รวม 9 คดี ผู้กระทําผิด 16 ราย ส่วนการตรวจป้องกันการลักลอบนําเข้าและส่งออกสินค้าสัตว์น้ํา ปีงบประมาณ 2560 ( 1 ต.ค.59 – 30 ธ.ค.59) ได้ตรวจป้องกันการลักลอบนําเข้าและส่งออก 16,042 ครั้ง ตรวจบูรณาการป้องกันการลักลอบนําเข้าส่งออกสินค้าสัตว์น้ําหรือผลิตภัณฑ์สัตว์น้ํา 172 ครั้ง และมีการจับกุม/ตรวจยึดสัตว์น้ําผิดกฎหมาย รวม 2 คดี ผู้กระทําผิด 2 ราย
-------------------------------------------
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai